b'\n_START_ARTICLE_\nCankarjeva zalo\xc5\xbeba\n_START_PARAGRAPH_\nCankarjeva zalo\xc5\xbeba (kratica CZ) je zalo\xc5\xbeni\xc5\xa1ko podjetje v Ljubljani. 1. junija 1945 jo je ustanovil Centralni komite Komunisti\xc4\x8dne partije Slovenije (CK KPS), danes je del Skupine Mladinska knjiga.\n_START_SECTION_\nO zalo\xc5\xbebi\n_START_PARAGRAPH_\nLeta 1956 se je zdru\xc5\xbeila s Slovenskim knji\xc5\xbenim zavodom (pri obeh je bil med ustanovitelji Silvester \xc5\xa0kerl) in se vklju\xc4\x8dila v sklop Zdru\xc5\xbeenega podjetja Ljudska pravica. Od leta 1969 je poslovala kot samostojna delovna organizacija. Leta 2003 je bila ustanovljena Cankarjeva zalo\xc5\xbeba \xe2\x80\x93 Zalo\xc5\xbeni\xc5\xa1tvo, d. o. o. Dru\xc5\xbeba je mirovala do oktobra 2004, ko se je vanjo iz delni\xc5\xa1ke dru\xc5\xbebe Cankarjeva zalo\xc5\xbeba preneslo opravljanje zalo\xc5\xbeni\xc5\xa1ke dejavnosti. Mladinska knjiga Zalo\xc5\xbeba je odkupila celotno proizvodnjo knjig in jih prodaja skupaj z drugimi zalo\xc5\xbebami, npr. zalo\xc5\xbebo U\xc4\x8dila. Ustrezne slu\xc5\xbebe Mladinske knjige prav tako skrbijo za storitve likovno-tehni\xc4\x8dnega urejanja, pridobitev tujih avtorskih pravic, tisk ipd. Cankarjeva zalo\xc5\xbeba ima danes \xc5\xa1est zaposlenih, pet urednikov in direktorja._NEWLINE_V prvih tednih po osvoboditvi je Cankarjeva zalo\xc5\xbeba prevzela zalo\xc5\xbeni\xc5\xa1ko dejavnost agitpropa pri CK KPS. Njena osnovna dejavnost je bila usmerjena v mno\xc5\xbei\xc4\x8dno izdajanje politi\xc4\x8dnopropagandne, klasi\xc4\x8dne in sodobne marksisti\xc4\x8dne literature ter naprednega tujega in doma\xc4\x8dega slovstva. Temu je v osnovi ostala zvesta tudi potem, ko je s pridru\xc5\xbeitvijo Slovenskega knji\xc5\xbenega zavoda raz\xc5\xa1irila dejavnost in za\xc4\x8dela izdajati tudi drugo leposlovje, poljudno znanost, leksikografijo ... Danes je specializirana \xc5\xa1e za otro\xc5\xa1ko literaturo, u\xc4\x8dbenike, turizem in umetnost. V programu zalo\xc5\xbebe so zastopani najodli\xc4\x8dnej\xc5\xa1i doma\xc4\x8di in tuji pisatelji (Matej Bor, Milan Dekleva, Ciril Kosma\xc4\x8d, Kajetan Kovi\xc4\x8d, Svetlana Makarovi\xc4\x8d, Gregor Strni\xc5\xa1a, Jo\xc5\xbee Udovi\xc4\x8d, Vinko M\xc3\xb6derndorfer, Marias Javier , Gustave Flaubert ...). Do pridru\xc5\xbeitve Mladinski knjigi se je ukvarjala \xc5\xa1e z izvozno-uvozno dejavnostjo, prodajo pisarni\xc5\xa1ke in ra\xc4\x8dunalni\xc5\xa1ke opreme, izdajanjem koledarjev in drugih komercialnih tiskov.\n_START_SECTION_\nNajpomembnej\xc5\xa1e izdaje\n_START_PARAGRAPH_\nNajpomembnej\xc5\xa1e ideolo\xc5\xa1ke izdaje Cankarjeve zalo\xc5\xbebe so Leninova izbrana dela v \xc5\xa1tirih knjigah (COBISS), kriti\xc4\x8dna izdaja zbranih del Marxa in Engelsa (COBISS), 18 knjig govorov in \xc4\x8dlankov Josipa Broza - Tita (COBISS) in zbrano delo Borisa Kidri\xc4\x8da (COBISS) v treh knjigah. Med najpomembnej\xc5\xa1e literarne izdaje pa spadajo izbrana dela Ivana Cankarja (COBISS) v desetih in \xc5\xa1estih knjigah, zbirka Sto romanov, 100 del iz svetovne knji\xc5\xbeevnosti v uredni\xc5\xa1tvu Antona Ocvirka, z iz\xc4\x8drpnimi spremnimi besedami in v nakladi 1.904.070 izvodov, ki spada med najambicioznej\xc5\xa1a slovenska zalo\xc5\xbeni\xc5\xa1ka dejanja, izbor del Nobelovih literarnih nagrajencev Nobelovci (98 knjig, 1.175.800 izvodov) v uredni\xc5\xa1tvu Janka Modra, zbirki XX. stoletje in Moderni klasiki, leksikalna dela (Leksikon Cankarjeve zalo\xc5\xbebe (COBISS), tematski Leksikoni Cankarjeve zalo\xc5\xbebe, Verbin\xc4\x8dev Slovar tujk (COBISS)), razni priro\xc4\x8dniki (npr. kuharska knjiga Felicite Kalin\xc5\xa1ek (COBISS)), pomembni monografiji pa sta Zakladi Slovenije (COBISS), Kmeclov esejisti\xc4\x8dni prikaz Slovenije, in monografija o Jo\xc5\xbeetu Ple\xc4\x8dniku z naslovom Jo\xc5\xbee Ple\xc4\x8dnik: Dunaj, Praga, Ljubljana (COBISS).\n_START_SECTION_\nDirektorji\n_START_PARAGRAPH_\nBojan Kuhar, Milo\xc5\xa1 Mikeln, Lev Modic, Janez Stani\xc4\x8d, Djuro \xc5\xa0micberger, Marija Vilfan, Beno Zupan\xc4\x8di\xc4\x8d, Martin \xc5\xbdnider\xc5\xa1i\xc4\x8d ...'